257 Ocium siue ociositas

Ocium sine litteris est viui hominis sepultura, secundum Seneca, *Epistula* 130. Vnde Ezechiel 16[:49]: *Hec fuit iniquitas sororis sue Sodome, abundancia panis, et ocium*.

Item, hec *Ad fratres de monte*, omnium temptacionum et malarum cogitacionum incentiuum est ocium. Chrisostomus, *Homilia* 34, vicium fornicacionis facile nascitur ex ocio. Nam qui occupantur non facile sic temptantur.

Item, Bernardus, *Ad Eugenio,* libro secundo, ociositas est [mater] nugarum ac nouerca virtutum, Eccli. 33[:29]: *Multa maliciam docuit ociositas*. Hoc patuit in rege Dauid qui sub bello mansit bonus, sub ocio ruit in adulterium et homicidium, 2 Reg. 12[:9]. Sic etiam Salomon occupatus in edificacione templi bonus mansit, sed seuio est sub ocio desipuit, 3 Reg. 11[:5]. Ideo satis verum est quod Prou. 12[:11]: *Qui sectatur ocium stultissimus est*. Et hoc quia relinquit diabolo secretum locum in corde, Matt. 12[:43, 45]: *Cum immundus spiritus exiert ab homine*, etc. vsque *peiora* *prioribus*.

¶ Item, hec in quod ergo de ieiunio, cetera animalia ocio impinguantur, labore attenuatur, econtro est de anima humana. Nam ipsa ocio attenuatur, pro labore incrassatur, Prou. 13[:4]: *Anima operancium impinguabitur*. Apud omnes philosophos et eciam poetas ocium reprobatur tanquam inquiens in natura. Vnde secundum Philosophum 8 *De animalibus* c. 6, inter apes nulla reperitur ociosa. Nam quedam mel faciunt, quedam ceram, quedam aquam apportant, et si qua sit ociosa eicitur. Et apud poetam Ouidus dicitur, Cernis ut ignauum consumunt ocia corpus, et capiunt vicium immoueantur aque. Et alibi, *De remediis*, Ocia si tollas periere Cupidinis arcus.

¶ Figura contra ociosos habetur, Num. 32[:32] de filiis Ruben et Gad qui voluerunt mori in campestribus Moab et viuere delicate et ociose circa Iordanem et noluerunt transire Iordanem cum fratribus. Ipsi non perceperunt partem cum fratribus in terra promissionis, sic erit ociosus propter quod dicitur Eccli. 7[:16]: *Non oderis* laborare neque *rusticationem*, id est, ruris exercitacionem, *ab Altissimo creatam*. Vnde et Christus hoc vicium reprehendens dicit Matt. 20[:6-7*]: Quid hic statis tota die ociosi?* *Ite et vos in vineam*, etc. Super quod dicit Chrisostomus, *Homilia* 16, dies presentis uite, est operationis dies. Autem, qui sequitur erit dies feriarum. Idem in *Homilia* 27, ociosi dicuntur non peccatores, quia ipsi sunt mortui, sed qui stant et non proficiunt. Vnde Gregorius in homilia *De pentatuch*, amor Dei numquam ociosus est. Operatur enim magna, si est. Si autem operari renuit, amor non. Et Chrisostomus, *Super Mattheum in imperfectum,* homilia 5, qui habent spiritum Dei, non sunt contenti sedere ociosi. Sed spiritus, qui in eis est vrget eos ad aliquod opus magnum, cui diabolus insideatur. Si de verbo ocioso *reddent homines rationem*, Matt. 12[:36]. Multo magis de facto ocioso. Et Apostolus [Eph. 2:3]: *In desideriis* est omnis ociosus. Et Prou. [21:25]: *Desideria* *occidunt* *pigrum*. Et nota hic multa que tangit Hieronimus in *Epistola ad Ruffinum*, et precipue de adolescente Greco nimis de carne sua temptato. Quem nec vigilie, nec abstinencie, nec operaciones corrigere poterant. Sed tandem inquietatem fraterne passionem se dabant.

De quo vide supra capitulo [213] Luxuria in fine.